
Hidegalakító szerszámacél különböző összetételű, PVD és PACVD eljárással készült kerámia bevonatrendszeinek összehasonlító tribológiai vizsgálata

A TDK dolgozatban bemutatott kutatás célja egy széles körben alkalmazott hidegalakító szerszámacél (Böhler K100 – 1.2080) különféle – TiBN, TiBN + DLC, TiAlN + DLC, CrN + DLC – kerámia bevonatrendszereinek komplex tribológiai jellemzése volt. Az elvégzett vizsgálatok a bevonatok megfelelőségének ellenőrzésére (Calotest rétegvastagságmérés, Rockwell-C tapadásvizsgálat), és a különböző tribológiai igénybevételekkel szemben mutatott viselkedésének összehasonlítására irányultak. Ez utóbbi céljából műszerezett karcvizsgálatokat, és ball-on-disc típusú kopásvizsgálatokat hajtottam végre. A kutatómunka legfontosabb eredményei a következők:
A bevonat leválását okozó kritikus terhelőerő alapján a vizsgált rendszerek közül a TiBN bevonat karcállósága a legkedvezőbb, míg a ball-on-disc típusú kopásos igénybevétellel szemben – a kikopott térfogat és kopási tényező alapján – ez a bevonat a legkevésbé ellenálló. A gyenge kopásállóság a mechanikai tulajdonságoknak a bevonat és a szubsztrát határfelületén meglévő nagymértékű eltérésével, a keménység és alakváltozóképesség tekintetében fennálló jelentős határfelületi gradienssel magyarázható.
A karcnyomok optikai és pásztázó elektronmikroszkópos morfológiai vizsgálata alapján feltártam, hogy a DLC bevonatos többrétegű rendszereknél a károsodási mechanizmusok hasonlóak, míg a legjobb karcollóságú egyrétegű TiBN bevonat jellemző károsodási mechanizmusai alapvetően eltérőek. Mikro- és makrofraktográfiai vizsgálatok segítségével részletesen elemeztem a különféle károsodási mechanizmusok sajátosságait. Ennek alapján a vizsgált bevonatokra jellemző karckárosodás-mechanizmus térképeket dolgoztam ki, amelyek lehetőséget nyújtanak a különböző bevonatrendszerek hatékonyabb és gyorsabb összehasonlítására és rangsorolására.
A bevonatok fejlesztését egy – a termékeit nemzetközi piacon értékesítő – vezető, hazai cég szakmai támogatásával végzem így a kutatómunkám során elért eredmények közvetlenül hasznosíthatók az ipari gyakorlatban. Az ennek révén elérhető előnyök mind a megrendelők, mind az ipari partnerek érdeklődésére számot tarthatnak. A vizsgált PACVD technológiával felvitt bevonatok a hazai, és a nemzetközi gyakorlatban kevéssé ismertek, az itt bemutatott eredmények elősegíthetik ezeknek a korszerű szerszámbevonatoknak a szélesebb körű elterjedését is.



